
Tisztelt Képviselő-testület!

Borzavár Községi Önkormányzat Képviselő-testülete részére a folyamatban lévő és tervezett pályázatokkal kapcsolatosan az alábbi összefoglalást nyújtjuk.

I. Folyamatban lévő pályázatok

1. TOP_PLUSZ-3.3.1-21-VE1-2022-00003 – A Borzavári Manókert Óvoda felújítása és korszerűsítése

A projekt összességében kiemelten sikeresnek tekinthető a megvalósítás és a költséghatékonyság szempontjából, melyet alapvetően azzal tudunk indokolni, hogy az eredetileg tervezett műszaki tartalomban a rendkívül határozott tervezés, és a sikeres közbeszerzési versenyeztetés miatt nagyon jelentős, az óvoda tevékenységéhez kapcsolódó többlet is belefért.

A fő beruházásra vonatkozó közbeszerzési eljáráson megtakarított összeg, valamint a pályázati általános tartalék részbeni felhasználásával 2025. áprilisban indítottunk támogatási szerződés módosítást, melynek célja az volt, hogy új műszaki tartalomként az óvodát határoló kerítések cseréjét meg tudjuk valósítani. 

Az Államkincstár hosszan elhúzódó döntési folyamata eredményeként 2025. novemberben hagyta ezt jóvá, mely alapján megkezdődött a közbeszerzés. A lezáró döntés után, az Államkincstár ellenőrzésének ismételt elhúzódása miatt 2026. március 30-án tudtunk szerződést kötni, és jelenleg folyamatban van (befejezéshez közeledik) a kivitelezés.

Ezt követően egyetlen tevékenység van még függőben, mely a beszerzett játszóeszközök helyszíni telepítése. Ezt – korábbi döntéssel összhangban, mely szerint a telepítést nem a kereskedővel végeztetjük – szakmai felügyelet mellett helyi és térségi szakemberek felajánlása alapján, nyári időszakban fogjuk elvégezni. Ezt követően – a tanúsítvány rendelkezésre állása szerint – a projekt teljes zárására kerül sor legkésőbb 2026. őszén.

(Itt emeljük azt is ki, hogy a projektben beszerzett beltéri bútorok, eszközök összeszerelését, elhelyezését nagy mértékű lakossági közreműködéssel tudtuk elvégezni, melyet ezúton is ismét köszönünk a benne közreműködőknek!)

Összességében tehát ez a projekt az eredetileg 2022-ben tervezett forrásból, magas műszaki tartalommal, önerő nélkül valósul meg, és jelenlegi tapasztalatok, lakossági vélemények szerint a gyermekek és szülők teljes megelégedésére. 

2. Versenyképes Járások Program 1. ütem (Támogatói okirat rendelkezésre állása: 2025. december)

Az eredeti program szerinti tartalomként a képviselő-testület az alábbiakat határozta meg 
· közvilágítás korszerűsítése az átmenő közút mentén
· Okos zebra létesítése az iskola környezetében

A projekt első eleme kapcsán 2025. december folyamán beszerzési eljárást indítottunk, mely eredményeként a döntés 2026. januárban született meg, és a szerződéskötésre 2026. január 27-én került sor. 

Ennek megfelelően – összhangban a képviselő-testület által jóváhagyott felhívással – a szerződés teljesítésére 9 hónap áll rendelkezésre. 
A tervező-kivitelező a felméréseket elvégezte, az EON engedélyezésre alkalmas dokumentáció rendelkezésre áll 2026. május 18. napján. Ennek felülvizsgálatát követően elindítjuk a szükséges szolgáltatói jóváhagyást, majd pedig elkezdődhet a kivitelezés.

A második projektelem kapcsán a Közútkezelővel folytatott egyeztetés alapján nyilvánvalóvá vált, hogy adott helyszínen „Okos zebra” nem telepíthető, tekintettel arra, hogy a helyszínen gyalogátkelőhely nem áll rendelkezésre, és annak léte alapvető feltétele lenne a figyelemfelhívó okos eszköz telepítésének. (Gyalogátkelő nélkül (mely jogi védelmet is biztosít a gyalogos számára) mind a tervezésre felkértek, mind a Közútkezelő szakemberei szerint sem engedélyezhető ilyen berendezés.)

Ezen információ birtokában ajánlattételi felhívást kezdeményeztünk a gyalogátkelő tervezése és engedélyezése kapcsán, azonban a beérkezett ajánlatok, valamint a tényleges kivitelezés költségei messze meghaladták volna a rendelkezésre álló keretet. 

A kapcsolódó finanszírozási forrásként benyújtott Hungarocontrol pályázaton (melynek célja a Képviselő-testület döntése szerint a gyalogátkelő kialakítása lett volna) forráshiány miatt támogatást nem kaptunk, így a rendelkezésre álló forrásnál jelentősen magasabb költség okán a VJP 1. ütem tartalmának módosítását kezdeményeztük 2025. decemberi képviselő-testületi döntés alapján. 

Ezzel kapcsolatosan 2026. május 14-én hozott döntést a Magyar Államkincstár, mely szerint engedélyezi egyrészt a forrás átcsoportosítását, másrészt pedig az „okos zebra” projekt helyett a „gyalogosbiztonsági fejlesztés” megvalósítását.

Ezen jóváhagyás birtokában van lehetőségünk arra, hogy olyan tételes műszaki tartalmat készítsünk elő, mely hozzájárul az alapvetően meghatározott célhoz (a templom-iskola környezetében az állami közúton gyalogosan történő átkelés biztonságossá tételéhez), a rendelkezésre álló kereten belül.

3. VJP 2.0. – Gyalogosbiztonság fejlesztése, Fő utca járda felújítása

A támogatói okirat rendelkezésre áll, az első felméréseket elvégeztettük, azonban az egyidejű, részben kapcsolódó fejlesztések miatt fontos, hogy az előző projekt második elemével érdemben össze tudjuk ezt hangolni. 

A VJP 1.0. módosítás jóváhagyása alapján, összefüggésben kezelve a két projektet, 2026. június végére elkészül mindkét projekt tényleges terve, és a Képviselő-testület jóváhagyása alapján elindítjuk a beszerzési eljárást.

4. Magyar Falu Program közvilágítás korszerűsítése

A VJP 1.0 részeként tervezett átmenő út melletti korszerűsítéshez kapcsolódóan – 2025 nyarán nyílt lehetőség szerint – benyújtásra került a pályázat, és feltételes beszerzésként a 2025. decemberben indított beszerzési eljárás részeként ezt is megversenyeztettük.

A projektre Támogatói okiratot (a jelentősen korábbi nyertes-lista után) 2026. januárban kaptunk, így a szerződéskötésre már ennek ismeretében kerülhetett sor, így a tervezés – összhangban a másik projekt másik szakaszaival – folyamatban van.

Ezen projekthez kapcsolódóan megtörtént az előleg-igénylés folyamata, melyhez kincstári számlát kellett nyitni; a támogató az előleg-igényt jóváhagyta, az előleg a számlán rendelkezésre áll.

A teljesítés a VJP 1.0 ütemmel párhuzamosan halad.

5. Magyar Falu Program 2025. évi útfelújítás

A projekt tartalma a Hóvirág utcai járda építési engedélyhez nem kötött felújítása képezi, költségvetését, ezzel az elnyert támogatást pedig a 2025. júniusban készült, részben kivitelezői árajánlaton alapuló tervezői költségvetés alapján határoztuk meg. 

A kivitelezésre vonatkozóan 2026. februárban beszerzési eljárást indítottunk, azonban a beérkező ajánlatok jelentősen (több mint 50%-kal) meghaladták a rendelkezésre álló forrást. 

Ennek okán több irányban egyeztetést kezdeményeztünk:
· potenciális kivitelezői kör szélesítése
· kivitelezés műszaki tartalmának milyen típusú módosítása tudja még csökkenteni a költséget
· támogató milyen módosítást engedélyez

Ezek folyamatban vannak, amint elvi választ kapunk a Magyar Államkincstártól, részletes előterjesztést készítünk a projekt megvalósításával összefüggésben.

6. Településterv készítése

Folyamatban lévő, jelentős erőforrásokat igénylő feladat, mely során olyan dokumentáció kialakítása a cél, mely hosszú távon biztosítani tudja a település érdemi fejlődésének lehetőségét. 

A támogató ezen projekt esetén is jelentős késedelemmel hagyta jóvá a módosítást, de ettől függetlenül a tervezők dolgoznak a szerződés szerinti folyamatban, hogy határidőre elkészüljön a terv.

II. Benyújtott, elbírálás alatt álló pályázatok

1. KAP-LEADER: 2025 nyarán került benyújtásra, a támogatáskezelő által előírt hiánypótlásokat teljesítettük, döntés nincsen.

2. Magyar Falu Program ÖTIFB: a kommunális traktor beszerzésére vonatkozó pályázat határidőben benyújtásra került, a hiánypótlást teljesítettük, országosan egyetlen döntés sem szültetett.

3. Magyar Falu Program TKVI: a Cuha utca felújítására vonatkozó pályázat határidőben benyújtásra került, hiánypótlást teljesítettük, országosan egyetlen döntés sem szültetett.



Kérem a tisztelt Képviselő-testülettől az előterjesztés megvitatását és a határozati javaslat elfogadását.



Borzavár, 2026. május 18.
	
	

	
	Skobrák Viktória

	
	polgármester


 



Határozati javaslat


Borzavár Községi Önkormányzat Képviselő-testületének
…/2026.(…) határozata

Borzavár Községi Önkormányzat folyamatban lévő projektjeiről szóló tájékoztató tárgyában


Borzavár Községi Önkormányzat Képviselő-testülete a folyamatban lévő, benyújtott pályázatokról szóló tájékoztatót az előterjesztésben foglaltak szerint tudomásul veszi. 

Felelős: 	Skobrák Viktória polgármester
Határidő: azonnal

